Қазақстан Республикасы

Қаржы вице-министрінің

2022 жылғы «3» қарашадағы

№ 1127 бұйрығымен бекітілген

**Ұлттық әл-ауқат қоры мен Ұлттық әл-ауқат қоры ұйымдарын қоспағанда, квазимемлекеттік сектордың жекелеген субъектілері үшін**

**сатып алу мәселелері бойынша әдістемелік ұсынымдар**

1. Осы әдістемелік ұсынымдар Ұлттық әл-ауқат қоры мен Ұлттық әл-ауқат қоры ұйымдарын қоспағанда, квазимемлекеттік сектордың жекелеген субъектілерін сатып алуды жүзеге асыру кезінде бірыңғай тәсілді қалыптастыру мақсатында әзірленді.
2. Сатып алуды жүзеге асыру кезінде «Квазимемлекеттік сектордың жекелеген субъектілерінің сатып алуы туралы» Қазақстан Республикасының Заңын (бұдан әрі – Заң), Қазақстан Республикасы Қаржы министрінің 2021 жылғы 30 қарашадағы № 1253 бұйрығымен бекітілген (Нормативтік құқықтық актілерді мемлекеттік тіркеу тізілімінде № 12590 болып тіркелген) Ұлттық әл-ауқат қоры мен Ұлттық әл-ауқат қорының ұйымдарын қоспағанда, квазимемлекеттік сектордың жекелеген субъектілерінің сатып алуын жүзеге асыру қағидаларын (бұдан әрі – Қағидалар), ал Заңмен және Қағидалармен реттелмеген мәселелер бойынша, Қазақстан Республикасы Азаматтық кодексінің, Қазақстан Республикасының Әкімшілік рәсімдік-процестік кодексінің нормаларын және өзге де нормативтік актілерді басшылыққа алу қажет.

Егер Қазақстан Республикасы ратификациялаған халықаралық шартта Заңда көзделгеннен өзгеше қағидалар белгіленсе, онда халықаралық шарттың қағидалары қолданылады.

1. Сатып алуды жүзеге асыру кезінде саланың ерекшеліктері, нарық субъектісінің қажеттіліктері және өзге де параметрлер ескерілуі мүмкін.
2. Ұлттық әл-ауқат қоры мен Ұлттық әл-ауқат қоры ұйымдарын қоспағанда, квазимемлекеттік сектордың жекелеген субъектілерінің электрондық сатып алудың ақпараттық жүйелерінің операторлары болып мынадай заңды тұлғалар айқындалды:

1) «Электрондық қаржы орталығы» акционерлік қоғамы;

2) «Mitwork» жауапкершілігі шектеулі серіктестігі.

5. Ұлттық әл-ауқат қоры мен Ұлттық әл-ауқат қоры ұйымдарын қоспағанда, квазимемлекеттік сектордың жекелеген субъектілерін сатып алу веб-порталдары болып:

1) www.goszakup.gov.kz: мемлекеттік сатып алу веб-порталы;

2) eep.mitwork.kz: Еуразиялық электрондық порталы айқындалды.

6. Тапсырыс беруші сатып алу рәсімдерін жүзеге асыру үшін веб-порталдардың бірін айқындайды. Бұл ретте қаржы жылы ішінде басқа веб-порталға көшуге жол берілмейді.

7. Сатып алу веб-порталдарының жұмыс тәртібі Қазақстан Республикасы Қаржы министрінің 2021 жылғы 24 қарашадағы № 1216 бұйрығымен бекітілген (Нормативтік құқықтық актілерді мемлекеттік тіркеу тізілімінде № 25414 болып тіркелген) Ұлттық әл-ауқат қорын және Ұлттық әл-ауқат қорының ұйымдарын қоспағанда, квазимемлекеттік сектордың жекелеген субъектілерінің сатып алу веб-порталдарының жұмыс істеу, оның ішінде веб-порталдар жұмысында техникалық іркілістер туындаған жағдайда жұмыс істеу қағидаларында айқындалған.

8. Заңның 18-бабының 1-тармағында көзделген жағдайларда сатып алу Қағидаларда көзделген алдын ала талқылау рәсімдерін және сатып алуды жүзеге асыру мерзімдерін регламенттейтін нормаларды қоспағанда, Қағидаларға сәйкес сатып алу веб-порталында орналастырылмай ерекше тәртіпті қолдана отырып жүзеге асырылады.

1. Тапсырыс беруші сатып алуды жүзеге асыру тәсілдері мен мерзімдерін көрсете отырып, сатып алу жоспарын (алдын ала, жылдық, ұзақ мерзімді) әзірлейді және бекітеді.
2. Сатып алу тәсілін тапсырыс беруші Заң талаптары мен Қағидаларды ескере отырып айқындайды.
3. Біртекті тауарларды, жұмыстарды, көрсетілетін қызметтерді айқындауды тапсырыс беруші сол бір функцияларды орындауға мүмкіндік беретін компоненттердің ұқсас сипаттамалары мен ұқсастығын ескере отырып жүзеге асырады.
4. Біртекті түрлер бойынша және (немесе) оларды жеткізу (орындау, көрсету) орны бойынша лоттарға бөлу Заң талаптары мен Қағидалар ескеріле отырып жүзеге асырылады.
5. Сатып алу жоспарына тиісті бюджетке (өндірістік бағдарламаға және (немесе) инвестициялық бағдарламаға және (немесе) бюджетке және (немесе) даму жоспарына және (немесе) бизнес-жоспарға және (немесе) кірістер мен шығыстар сметасына) сәйкес сатып алуға жоспарланатын барлық тауарлар, жұмыстар, көрсетілетін қызметтер және (немесе) мемлекеттік тапсырманы орындауға арналған шартқа қол қою енгізіледі және веб-порталда толық көлемде орналастырылады.
6. Тапсырыс беруші сатып алудың жылдық жоспары бекітілгенге дейін сатып алудың алдын ала жылдық жоспары негізінде сатып алу рәсімдерін жүзеге асыра алады. Бұл ретте, шартты жасасу бюджет (өндірістік бағдарлама және (немесе) инвестициялық бағдарлама және (немесе) бюджет және (немесе) даму жоспары және (немесе) бизнес-жоспар және (немесе) кірістер мен шығыстар сметасы) бекітілгеннен және жоспар тармақтары сатып алудың алдын ала жоспарынан сатып алудың жылдық жоспарына көшірілгеннен кейін жүзеге асырылады.
7. Сатып алу сатып алу жоспарына сәйкес жүзеге асырылады.
8. Тапсырыс беруші сатып алуды ұйымдастыру және өткізу рәсімдерін орындау үшін сатып алудың ұйымдастырушысын айқындайды.
9. Сатып алудың әрбір тәсілі бойынша сатып алуды өткізу тәртібі Қағидаларда айқындалған.
10. Сатып алу туралы шарттар Қағидаларда көзделген жағдайларды қоспағанда, Қағидаларда бекітілген үлгілік нысандар бойынша сатып алу веб-порталы арқылы жасалады.
11. Тауарларды жеткізу (жұмыстарды орындау, қызметтер көрсету) атауы, саны, сапасы, техникалық ерекшелігі, құны, орны және мерзімдері сатып алу туралы шарттың мазмұнына сәйкес келуге тиіс.
12. Тауарларды жеткізгені, жұмыстарды орындағаны не қызметтер көрсеткені үшін ақы төлеу тиісті шарт бойынша міндеттемелер орындалған күннен бастап күнтізбелік отыз күннен аспайтын мерзімде жүзеге асырылады.
13. Тапсырыс беруші мен өнім берушілер арасында шарт бойынша немесе оған байланысты туындайтын барлық келіспеушіліктер немесе даулар тікелей келіссөздер процесінде шешіледі. Егер келіссөздерден кейін дау шешілмесе, тараптардың кез келгені бұл мәселені Қазақстан Республикасының заңнамасына сәйкес сот тәртібімен шешуді талап ете алады.
14. Сатып алу саласында тізілімді қалыптастыру және жүргізу тәртібі Қазақстан Республикасы Қаржы министрінің 2021 жылғы 24 қарашадағы № 1215 бұйрығымен бекітілген (Нормативтік құқықтық актілерді мемлекеттік тіркеу тізілімінде № 25413 болып тіркелген) Ұлттық әл-ауқат қоры мен Ұлттық әл-ауқат қоры ұйымдарын қоспағанда, квазимемлекеттік сектордың жекелеген субъектілерінің сатып алуы саласында тізілімін қалыптастыру және жүргізу қағидаларында айқындалған.
15. Шарт жасасудан жалтарған және сатып алуға жосықсыз қатысушылардың тізіліміне енгізілген әлеуетті өнім берушілердің өтініштерін қарау мақсатында тапсырыс беруші тұрақты негізде әрекет ететін Келісу комиссиясын құрады.

Тапсырыс берушінің бірінші басшысының бұйрығымен тапсырыс берушінің, «Атамекен» Қазақстан Республикасының Ұлттық кәсіпкерлер палатасының, «Атамекен» Қазақстан Республикасының Ұлттық кәсіпкерлер палатасында аккредиттелген салалық қауымдастықтардың (одақтардың) өкілдері кіретін кемінде 5 (бес) мүшеден тұратын Келісу комиссиясының құрамы бекітіледі.

1. Заң мен Қағидалардың сақталуын бақылауды тапсырыс беруші және уәкілетті орган бекіткен Ережеде айқындалған өзіне жүктелген құқықтар мен міндеттер шегінде сатып алуды бақылау жөніндегі орталықтандырылған қызмет жүргізеді.
2. Сатып алуды бақылауды жүргізу тәртібі Қазақстан Республикасы Қаржы министрінің 2021 жылғы 30 қарашадағы № 1252 бұйрығымен бекітілген (Нормативтік құқықтық актілерді мемлекеттік тіркеу тізілімінде № 25489 болып тіркелген) Ұлттық әл-ауқат қорының сатып алуын бақылау жөніндегі орталықтандырылған қызметті қоспағанда, сатып алуды бақылау жөніндегі орталықтандырылған қызмет жүзеге асыратын бақылауды жүргізу қағидаларында айқындалған.